Майкъл Дъглас
Майкъл Кърк Дъглас () е американски киноактьор и продуцент (Полет над кукувиче гнездо, 1975).

Биография 
Роден е на 25 септември 1944 г. в Ню Брънзуик, щата Ню Джърси. Син на киноиконата Кърк Дъглас и на британската актриса Даяна Дил. След осмата си година израства при майка си и втория си баща в Кънектикът, но прекарва ваканциите с родния си баща.

Записва се да учи драма в университета в Калифорния. Започва холивудската си кариера като асистент-режисьор на някои от филмите на баща си от 60-те. След участието му в няколко телевизионни драми Майкъл Дъглас печели известност, когато изиграва образа на Стийв Келър заедно с легендарния киноактьор Карл Молдън в телевизионния сериал от седемдесетте „Улиците на Сан Франциско“ (1972 – 1977). Освен че участва като актьор, той също и режисира две от сериите. През 1975 г. става изпълнителен продуцент на великолепния филм на Милош Форман Полет над кукувиче гнездо („One Flew Over the Cuckoo’s Nest“) по романа на Кен Киси, с участието на Джак Никълсън – една от най-добрите му роли. Резултатът – пет награди Оскар, включително и за най-добър филм. През 1979 г. участва заедно с Джак Лемън и Джейн Фонда в Китайски синдром („The China Syndrome“), на който е и съпродуцент. През 1984 г. Дъглас се свързва с Катлийн Търнър, за да се снимат в „Романс за камъка“ – романтично-приключенски филм в стила на „Indiana Jones“. Партнира им старият приятел на Дъглас – Дани Де Вито. Филмът става голям хит и съживява актьорската кариера на Майкъл. Успешното представяне на Дъглас, Де Вито и Търнър води до продължението – „Перлата на Нил“ (1985). Тримата се снимат отново заедно в „Войната на семейство Роуз“ (1989) – черна комедия за един неприятен развод. През 1987 г. Майкъл прави два филма, които отразяват мрачната му страна: „Fatal Attraction“, в който играе ролята на наказан заради моментните си слабости в миналото мъж, който плаща огромна цена, преследван от умствено неуравновесената си бивша любовница (Глен Клоуз) и „Wall Street“ на Оливър Стоун, където е Гордън Греко – неморален служител в корпорация, чието мото е „Алчността е добродетел“, и печели първия си Оскар за най-добър актьор. През 1992 г. продължава да изследва тъмната си страна, партнирайки на Шарън Стоун в трилъра „Basic Instinct“. По-рано през 1988 г. Дъглас основава продуцентската компания „Stonebridge Entertainment, Inc.“, която продуцира редица големи филми като този на Джоел Шумахер „Flatliners“ (1990) и на Ричард Донър „Radio Flyer“ (1992). Година по-късно продуцира „Made in America“, след което изиграва ролята на сексуално измъчван мъж в „Disclosure“ (1994) г. Снима се също и в „American President“ (1995) заедно с Анет Бенинг. Майкъл Дъглас подписва договор с Paramount през 1994, който включва „The Ghost and the Darkness“ (1996), „The Game“ (1997) и „A Perfect Murder“ (1998), римейк на класическата творба на Хичкок „Dial M For Murder“ с Гуинет Полтроу. Става изпълнителен продуцент на „The Rainmaker“ (1997) с участието на Мат Деймън и на хитовия екшън на Джон Ву „Face/Off“ (1997), с Джон Траволта и Никълъс Кейдж. Дъглас печели одобрението на критиката за ролята си на небрежния новелист и английски професор в „Момчета-чудо“ (Wonder Boys, 2000).

Двамата с Катрин Зита-Джоунс се снимат в номинирания за Оскар „Трафик“. През 2001 г. компанията на Майкъл Дъглас прави нов филм – комедията „One Night at McCool's“, а по-късно и „Don't Say a Word“ – напрегнат трилър за психиатър, отчаяно търсещ отвлечената си дъщеря.

Дъглас е активист за подкрепа на човешките права. Като продуцент и актьор той доказва, че може да е на равнището на баща си.

Семеен живот 
Майкъл Дъглас се жени за Диандра Лукър през 1977 г. Те имат един син – Камерън, но се разделят през 1995 г. и по-късно се развеждат. Дъглас се жени за дългогодишната си приятелка, уелската актриса Катрин Зита-Джоунс на 11 ноември 2000 г. Синът им Дилън Майкъл Дъглас е роден на 8 август 2000 г., а дъщеря им Карис Зита Дъглас – на 20 април 2003 г.

Избрана филмография

Източници

Външни препратки 

 
 
 
 

Посланици на добра воля на ООН
Американски актьори и актриси
Носители на Златен глобус
Носители на награда Еми
Носители на „Оскар“
Родени в Ню Джърси
Евреи в САЩ